text: Fire unge tiltalt for røverier   
  03 maj 2013 kl. 13.59
  I begyndelsen af januar var der fire røverier og et forsøg på røveri. Nu er der rejst tiltale mod en 16-årige, to 17-årige og en 19-årig.
  Røverierne blev begået den 3. januar mod et minimarked på Kvaglundvej i Esbjerg, den 4. januar mod en tankstation på Storegade i Bramming, den 5. januar mod en taxachauffør i Esbjerg og den 13. januar mod en tankstation på Askekrattet i Esbjerg.
  
  Truet med kniv og gas
  Forsøget på røveri fandt sted den 15. januar i en forretning i Ådalsparken i Esbjerg. Det mislykkedes, da ejeren nægtede at udlevere penge. Hver gang blev der truet med kniv, en gas-spray eller lignende eller med en attrap-pistol.
  Den ene 17-årige var øjensynligt den mest aktive. Anklagemyndigheden hos Syd- og Sønderjyllands Politi mener, han deltog i mindst tre af røverierne samt i røveri-forsøget.
  Politiet har i forbindelse med efterforskningen offentliggjort overvågningsfotos og signalementer. Det har givet flere værdifulde tip fra borgere.
  